बाँकेका दुई वरिष्ठ स्रष्टा सम्मानित
विश्व नेपाली साहित्य महासङ्घ लुम्बिनी प्रदेशले नेपालगन्जमा कृति विमोचन, विमर्श तथा स्रष्टा सम्मान कार्यक्रम सम्पन्न गरेको छ ।
सिराज खान नेपालगन्ज, असोज २८ गते । विश्व नेपाली साहित्य महासङ्घ लुम्बिनी प्रदेशले नेपालगन्जमा कृति विमोचन, विमर्श तथा स्रष्टा सम्मान कार्यक्रम सम्पन्न गरेको छ ।महासङ्घ लुम्बिनी प्रदेशका अध्यक्ष लेकप्रसाद प्याकुरेलको सभापतित्वमा सम्पन्न कार्यक्रममा बाँकेका १४ जना लघु कथाकारहरूद्वारा संयुक्त रूपमा तयार पारिएको बाँकेका प्रतिनिधि लघुकथाहरू नामक लघुकथा सङ्ग्रहको विमोचन गरिएको थियो ।नेपाल प्रज्ञा प्रतिष्ठानका पूर्व सदस्य सचिव सनत कुमार रेग्मी, लुम्बिनी विश्वविद्यालय सेवा आयोगका सदस्य कृष्णप्रसाद घिमिरे, लेखक नरेन्द्रजंग पिटर, नेपाल प्रज्ञा प्रतिष्ठानका प्राज्ञद्वय महानन्द ढकाल र शशिराम कार्की, विश्व नेपाली साहित्य महासङ्घ नेपाल शाखाकी अध्यक्ष कल्पना पौडेल जिज्ञासुले लघुकथाको संयुक्त रूपमा विमोचन गर्नुभयो ।सोही कार्यक्रममा लघुकथा लेखनमा विशेष योगदान पुर्‍याएको भन्दै महासङ्घले साहित्यकार छविलाल खड्का मगर र किरण आचार्यलाई सम्मान गरेको थियो ।कार्यक्रममा बाँकेका १४ जना  लघुकथाकारहरूद्वारा संयुक्त रूपमा तयार पारिएको बाँकेका प्रतिनिधि लघुकथाहरू लघुकथा सङ्ग्रहको समीक्षा पनि गरिएको थियो ।प्रत्येक कथाकारका नौ/नौ कथाहरू सहित १२६ कथाहरू समेटिएको उक्त कृतिको समीक्षा गर्दै खजुरा प्रज्ञा प्रतिष्ठानका उपकुलपति डा. इन्द्रबहादुर भण्डारीले संयुक्त रूपमा सिङ्गो बाँकेलाई चिनाउने गरी आएको कृति प्रकाशनको कार्य सह्रानीय रहेको र कृतिका केही कमी कमजोरीहरूलाई भने सुधार्दै लैजानुपर्ने विचार व्यक्त गर्नुभयो ।यसैगरी, कार्यक्रममा सुनिता राईद्वारा लिखित ‘म युग बगिरहेछु’ कवितासंग्रहको समालोचना समालोचक गीता अर्यालद्वारा गरिएको थियो । अर्यालले कृतिभित्र रहेका नारीवादी चिन्तन, प्रकृति, मानवता, डायस्पोरामा देखिएका कारुणिकताका साथै बिम्ब प्रतीक अलङ्कार जस्ता साहित्यिकताका कारण कृति पठनीय बनेको बताउनुभयो ।सो कार्यक्रममा प्रा.डा. जनार्दन आचार्य, कर्णाली प्रदेशका योजना आयोगका सदस्य जीतबहादुर शाह, पूर्णलाल चुके, खगेन्द्र गिरि कोपिला, मणि अर्याल, चरित्र शाह, बालकृष्ण  शर्मा लगायत चार दर्जन बढी साहित्यकारहरूको उपस्थिति रहेको थियो ।